C 214/34
FI
Euroopan unionin virallinen lehti
16.6.2023
Keskiviikko 18. tammikuuta 2023
25. korostaa strategista roolia, joka kansainvälisellä kulttuuriyhteistyöllä ja kulttuuridiplomatialla on EU:n ulkopolitii­ kassa kumppanimaiden kanssa solmittujen suhteiden lujittamisessa, EU:n demokraattisten arvojen edistämisessä, kulttuuriperinnön suojelussa EU:n ulkopuolella, kulttuurienvälisen vuoropuhelun, taiteilijoiden ja kulttuurin ammattilaisten liikkumisen edistämisessä, konfliktien ehkäisemisessä, disinformaation ja ulkomaisen sekaantumisen torjunnassa kolmansissa maissa sekä kulttuuriomaisuuden laittoman kaupan, ryöstämisen ja tuhoamisen torjunnassa; kehottaa vahvistamaan EU:n kulttuuridiplomatiaa valtavirtaistamalla kulttuurin strategisena pilarina unionin ulkoiseen toimintaan ja kehittämällä EU:n välineen, joka ilmentää unionin kulttuurinäkökohtia maailmanlaajuisesti ja edistää kansainvälisiä kulttuurisuhteita kulttuuriyhteistyön ja yhteiskehittämisen pohjalta ja johon kansalaisyhteiskunta ja kolmansien maiden kulttuurisektorit osallistuvat aktiivisesti; painottaa, että tällä välineellä voitaisiin tarjota EU:n valmiuksien kehittämistä ja taloudellista tukea kolmansien maiden kansalaisyhteiskunnan kulttuurialoille sekä luoville ja innovatiivisille aloille; kannattaa kulttuurin sisällyttämistä kaikkiin nykyisiin ja tuleviin kahden- ja monenvälisiin sopimuksiin ottaen asianmukaisesti huomioon Unescon kulttuuri-ilmaisujen moninaisuuden suojelemisesta ja edistämisestä tehdyn yleis­ sopimuksen mukaiset sitoumukset;
26. korostaa, että geopoliittiset ja humanitaariset maailmanlaajuiset kriisit osoittavat, että EU:n on hankittava uskottavaa ja ensikäden tietoa olemassa olevista ja mahdollisista ulkoisista uhista EU:lle, jotta se voi reagoida nopeasti ja tehokkaasti ja suojella paremmin etujaan ulkomailla; kehottaa vahvistamaan EU:n tiedusteluanalyysikeskusta ja Euroopan ulkosuhde­ hallinnon kriisinhallintakeskusta parantamalla niiden resursseja ja valmiuksia;
27. korostaa, että varapuheenjohtajan / korkean edustajan, komission puheenjohtajan ja Eurooppa-neuvoston puheen­ johtajan toimivaltuudet on tarpeen määrittää selkeästi, koska sekä perussopimuksiin että toimielinten välisiin sopimuksiin perustuvassa EU:n ulkoista edustusta koskevassa nykyisessä sääntelykehyksessä vallitsee epäselvyys kunkin toimielimen toimivaltuuksista ja roolista; katsoo, että tämä epäselvyys voi johtaa joihinkin päällekkäisyyksiin EU:n ulkoisissa toimissa tai hämmentää EU:n vastapuolia ja/tai keskustelukumppaneita kaikkialla maailmassa niiden suhteissa unioniin;
Strategisen riippumattomuuden täytäntöönpano
28. korostaa, että Venäjän hyökkäyssota Ukrainaa vastaan sekä Venäjän federaation aiheuttama vakava ja massiivinen tuho, sotarikokset, tahalliset ihmisoikeusloukkaukset ja kansainvälisen oikeuden perusnormien loukkaukset ovat korostaneet tarvetta EU:n vahvempaan, kunnianhimoisempaan, uskottavampaan, strategisempaan ja yhtenäisempään läsnäoloon ja toimintaan maailmannäyttämöllä; painottaa, että EU:n on voitava pontevammin asettaa omat strategisessa kompassissa esitetyt strategiset tavoitteensa ja kehittää valmiudet ja edellytykset niiden saavuttamiseksi, toimien samalla sekä itsenäisesti että tiiviissä yhteistyössä samanmielisten kumppaneiden kanssa; katsoo, että EU:n Ukrainaa koskevan politiikan tavoitteena olisi pidettävä Ukrainan kaikkien miehitettyjen alueiden palauttamista, sen itsenäisyyden, suvereniteetin ja alueellisen koskemattomuuden turvaamista, pakotteilla jäädytettyjen varojen menetetyksi tuomitsemista koskevan oikeudellisen menettelyn pikaista saattamista päätökseen sekä syyllisten, kuten Vladimir Putinin ja Venäjän federaation ylimmän sotilas- ja siviilijohdon, saattamista oikeuden eteen kansainvälisesti;
29. muistuttaa, että EU:sta tulee tehokas diplomaattinen ja turvallisuusalan toimija vain vahvojen toimien kautta ja että EU lisää strategista autonomiaansa ja solidaarisuuttaan vain konkreettisten toimenpiteiden, politiikkojen, varojen ja sitoumusten avulla;
30. pitää myönteisenä jäsenvaltioiden lähestymistapojen muutosta, mikä merkitsee siirtymistä kohti EU:n strategista riippumattomuutta panemalla nopeasti täytäntöön Versailles’n julistuksessa ja strategisessa kompassissa vahvistetut tärkeimmät toimet; toteaa, että niissä korostetaan tarvetta vahvistaa EU:n ja jäsenvaltioiden puolustusvalmiuksia ja myötävaikuttaa Euroopan turvallisuuteen sekä transatlanttiseen ja maailmanlaajuiseen turvallisuuteen tehden tiivistä yhteistyötä täydentävästi ja koordinoiden Naton kanssa silloin, kun se on tarpeen EU:n kannalta, erityisesti siirryttäessä kohti EU:n strategisen riippumattomuuden lisäämistä;
31. panee tyytyväisenä merkille EU:n ja Naton yhteistyötä koskevan kolmannen yhteisen julistuksen hyväksymisen 10. tammikuuta 2023; kehottaa unionia ja niitä jäsenvaltioita, jotka ovat myös Naton jäseniä, varmistamaan Strategisessa kompassissa, Naton strategisessa konseptissa ja kolmannessa yhteisessä julistuksessa esitettyjen tavoitteiden ja painopisteiden johdonmukaisen täytäntöönpanon; korostaa, että nämä Naton ja EU:n puitteissa toteutettavat strategiset prosessit tarjoavat ainutlaatuisen tilaisuuden tehostaa kuulemisia ja yhteistyötä kansalaistemme turvallisuuden parantamiseksi sekä rauhan ja vakauden edistämiseksi euroatlanttisella alueella ja sen ulkopuolella;